பாரியோ

பாரியோ (மலாய் மொழி: Bario; ஆங்கிலம்: Bario; சீனம்: 巴里奥) என்பது மலேசியா, சரவாக் மாநிலத்தில் மிரி பிரிவு; மிரி மாவட்டத்தில் உள்ள நிலப் பகுதி. சரவாக் - கலிமந்தான் எல்லைக்கு அருகில் அமைந்துள்ளது. மிரி நகருக்கு கிழக்கே 178 கி.மீ. தொலைவில் உள்ளது. 

பாரியோ என்பது 1000 மீ (3280 அடி) உயரத்தில் உள்ள பீடபூமியாகும். 13 முதல் 16 கிராமங்களைக் கொண்டது. கெலாபிட் சமூகத்தினர் அந்த உயர்நிலத்தில் நெல் சாகுபடி செய்கிறார்கள். பாரியோவிற்கு மிரி; மருடி நகர்களில் இருந்து வழக்கமான விமானச் சேவைகள் உள்ளன.

"பரியோ" என்ற பெயர் கெலாபிட் மொழியில் இருந்து வந்தது. "காற்று" என்று பொருள். பாரியோவை "ஷாங்க்ரி-லா" Shangri-La சொர்க்கம் என்றும் அழைக்கிறார்கள்.

வரலாறு
கெலாபிட் மக்களின் வாய்மொழி வரலாற்றின் படி, அனைத்து மனிதர்களும் மலைகளில் இருந்து தோன்றியவர்கள். பூமியில் ஒரு பெரிய வெள்ளம் ஏற்பட்டது. மலைகளில் வாழ்ந்த மக்களில் சிலர் படகுகளை உருவாக்கி கடலோரப் பகுதிகளுக்குச் சென்றனர். மலைப் பகுதியில் சிக்கிக் கொண்டவர்கள் கெலாபிட் இனத்தைச் சேர்ந்த மக்களாக வாழ்கிறார்கள். 

1920-ஆம் ஆண்டுகளுக்கு முன்னர் வரையில், கெலாபிட் மக்கள் தங்களின் சமூகத் தகுதியைத் தக்க வைத்துக் கொள்ள தலை வேட்டை (Headhunting) எனும் பழக்கத்தைப் பின்பற்றி வந்தனர்.  1939-இல், போர்னியோ எவாஞ்சலிகல் (Borneo Evangelical Mission) சமயப் பரப்புரையாளர் பிராங்க் டேவிட்சன் (Frank Davidson) என்பவர் பாரியோவில் உள்ள கெலாபிட் மக்களைச் சந்தித்தார்.

ஜப்பானிய எதிர்ப்பு இராணுவ நடவடிக்கை

அதன் பின்னர், கெலாபிட் மக்கள் தங்கள் நம்பிக்கையை ஆனிமிசத்தில் இருந்து கிறிஸ்தவத்திற்கு மாற்றிக் கொண்டனர். கிறிஸ்தவத்தை ஏற்றுக்கொண்ட முதல் நபர்களில் ஒருவர் பா தெராப் (Pa’Terap) குடியேற்றத்தின் கிராமத் தலைவர், தாமான் புலான். 

மார்ச் 1945-இல் டாம் ஹாரிசன் என்பவரின் தலைமையில் கீழ் ஒரு சிறிய படை வான்குடை மூலம் இங்கு தரையிறங்கியது. ஜப்பானிய எதிர்ப்பு இராணுவ நடவடிக்கையான செமுட் நடவடிக்கை (Operation Semut) எனும் நடவடிக்கைக்கு பேரியோ ஒரு தளமாக மாறியது. சரவாக்கில் ஜப்பானிய நடவடிக்கைகளை முற்றுப் பெறச் செய்வதில் கெலாபிட் மக்கள் பங்கேற்றனர்.

இந்தோனேசியா - மலேசியா மோதல்

பாரியோவில் முதல் பள்ளி 1946 இல் நிறுவப்பட்டது. பாரியோவில் முதல் விமான ஓடுதளம் சமய நோக்கங்களுக்காக 1953-இல் கட்டப்பட்டது. சரவாக் காலனித்துவ அரசாங்கம் 1961-இல் அந்த விமான ஓடுதளத்தை கையகப்படுத்தியது. ஒரு புதிய விமான ஓடுதளம் 1996-இல் கட்டி முடிக்கப்பட்டது.

1963-ஆம் ஆண்டில் இந்தோனேசியா - மலேசியா மோதல் (Indonesia-Malaysia Confrontation) ஏற்பட்ட போது, சரவாக் - கலிமந்தான் எல்லையில் இருந்த இரண்டு கிராமங்கள் எரிக்கப்பட்டன. மலேசிய அரசாங்கம் பாதுகாப்புக்காக பத்து கெலாபிட் கிராமங்களை பாரியோவிற்கு மாற்றியது.

1999 ஆம் ஆண்டில், மலேசியா சரவாக் பல்கலைக்கழகம் (UNIMAS) இ-பாரியோ (eBario) திட்டத்தை உருவாக்கியது. இது பாரியோ மக்களுக்கான கணினி தொழில்நுட்பத் திட்டம். சுத்தமான நீர், மின்சாரம் மற்றும் தொலைத்தொடர்பு போன்ற அடிப்படை வசதிகளை ஏற்படுத்தித் தரும் திட்டமாகும்.

மக்கள்தொகை 

பாரியோ கிராமப்புற மருந்தகத்தின் 2003-ஆண்டு புள்ளிவிவரங்களின்படி, பாரியோ சமூகத்தில் 1,487 மக்கள்தொகை கொண்ட 305 குடும்பங்கள் இருந்தன.[4] 

பாரியோ நகரம் (Bario Asal) 29 குடும்பங்களையும் 192 மக்களையும் கொண்டுள்ளது. அவர்களில் பெரும்பாலோர் வயதானவர்கள் அல்லது இளம் பெற்றோர்கள். சமூகத்தின் தொய்வான பொருளாதார நடவடிக்கைகள் காரணமாக இங்கு மிகக் குறைவான இளைஞர்கள் உள்ளனர்.

வறுமைக் கோடு

2006-ஆம் ஆண்டில், மக்கள் தொகையில் 55% விவசாயிகள்; 21% ஓய்வூதியம் பெறுபவர்கள்; மீதமுள்ளவர்கள் 7% அரசு ஊழியர்கள். பெரும்பாலான விவசாயிகள் ரிங்கிட் 500-க்கும் குறைவாகவே சம்பாதித்தனர். இது சரவாக்கின் வறுமைக் கோட்டிற்கு கீழே இருந்தது.

தொழிலாளர் பற்றாக்குறைக் காரணமாக, அண்டை நாடான இந்தோனேசியாவின் கலிமந்தானில் இருந்து வெளிநாட்டு தொழிலாளர்கள் இங்கு விவசாய உற்பத்திக்காக பணி அமர்த்தப்பட்டுள்ளனர்.

பாரியோவில் பேசப்படும் முக்கிய மொழி கெலாபிட் மொழி. இருப்பினும், மலாய் மொழியும் இங்கு பரவலாகப் பேசப்படுகிறது. ஒரு சிலர் ஆங்கில மொழியை நன்றாக பேசுகிறார்கள்.

காலநிலை
முக்கா நகரம் வெப்பமண்டல மழைக்காட்டு காலநிலையைக் கொண்டுள்ளது. ஆண்டு முழுவதும் கனமான மழை பெய்கிறது.

பாரியோ காட்சியகம்

மேற்கோள்கள்

வெளி இணைப்புகள்

சரவாக்
சரவாக் நகரங்கள்
மலேசிய நகரங்கள்‎